**PRILOGA D/8**

**OSNUTEK POGODBE**

**Naročnik:**

**ELEKTRO GORENJSKA, podjetje za distribucijo električne energije, d.d., Ulica Mirka Vadnova 3a, 4000 Kranj, ki ga zastopa predsednik uprave dr. Ivan Šmon, MBA**

**identifikacijska št.: SI 20389264**

**matična številka: 5175348**

**in**

**Izvajalec:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ki ga zastopa \_\_\_\_\_\_\_\_\_\_\_\_\_\_\_**

**identifikacijska št.: SI \_\_\_\_\_\_\_\_\_\_\_\_\_\_**

**matična številka: \_\_\_\_\_\_\_\_\_\_\_\_\_\_\_\_**

**sklepata**

**POGODBO št. JN19-008/1**

**DOBAVA IN MONTAŽA SEKUNDARNE OPREME ZA RTP 110/20 kV LABORE**

**UVODNA DOLOČBA**

1. **člen**

 Naročnik je za dobavo in montažo sekundarne opreme za RTP 110/20 kV Labore izvedel javno naročilo, ki ga je dne \_\_\_\_\_\_\_ objavil na slovenskem portalu za javna naročila pod št. objave JN \_\_\_\_\_ in dne \_\_\_\_\_\_\_\_\_ v Uradnem listu EU (št. objave \_\_\_\_\_\_\_\_). Dobavitelj je bil kot najugodnejši ponudnik izbran na podlagi Odločitve o oddaji naročila, št. \_\_\_\_ z dne \_\_\_\_.

**PREDMET POGODBE**

1. **člen**

 Predmet te pogodbe je dobava in montaža sekundarne opreme za RTP 110/20 kV Labore, kot to izhaja iz dokumentacije v zvezi z oddajo javnega naročila, št. JN19-008 z dne \_\_\_\_\_\_\_\_ (v nadaljevanju: dokumentacija JN), tehničnega dela dokumentacije (tj. dokumentacije za razpis (DZR), št. 7811-6E1 (marec 2019), ponudbe izvajalca št. \_\_\_\_\_\_ z dne \_\_\_\_\_\_\_\_\_ s ponudbenim predračunom ter tehnično specifikacijo. Ponudba izvajalca s ponudbenim predračunom je priloga 1, izpolnjena tehnična specifikacija pa priloga 2 te pogodbe.

 Izvajalec s podpisom pogodbe potrjuje in jamči, da je pridobil vse podatke, ki se nanašajo na predmet pogodbe, ki bi lahko vplivali na izvedbo predmeta naročila, na njegove pravice in obveznosti po tej pogodbi ali pogodbeno ceno. Izvajalec se izrecno odpoveduje vsem zahtevkom do naročnika, ki bi izvirali iz njegove morebitne ne-seznanjenosti s pogoji po tej pogodbi.

**POGODBENA VREDNOST**

1. **člen**

 Naročnik in izvajalec sta sporazumna, da znaša pogodbena vrednost v EUR brez DDV, skladno s ponudbo s ponudbenim predračunom izvajalca, \_\_\_\_\_\_\_\_\_\_ EUR.

Cena je določena tako, da vsebuje vse stroške (material, prevoz, zavarovanje idr.), tudi stroške garancijskega vzdrževanja, razen DDV. DDV se obračuna po veljavni zakonodaji.

Cene/enoto so fiksne ves čas trajanja pogodbe in naročnik ne bo priznal dodatnih stroškov oziroma kakršnega koli povišanja cen/enoto.

Vse stroške oziroma plačila, ki jih pogodbena cena iz prvega odstavka tega člena morebiti ne vključuje, vendar so – posredno ali neposredno – potrebni za izpolnitev obveznosti izvajalca po tej pogodbi, je dolžan plačati izvajalec oziroma bremenijo izključno izvajalca.

Naročnik ne bo priznal dodatnih stroškov zaradi morebitnega daljšega delovnega časa ali dela ob dela prostih dnevih, prav tako ne bo priznal čakalnih ur zaradi slabega vremena ali neodobrenih izklopov VN/SN naprav.

Izvajalec ne more uveljaviti naknadnih stroškov ali podražitev iz naslova nepopolne ali neustrezne dokumentacije za tiste dele predmeta pogodbe, ki v razpisni morebiti dokumentaciji niso bili ustrezno opredeljeni, pa bi jih, glede na predmet javnega naročila in na celotno dokumentacijo, izvajalec kot strokovnjak na svojem področju, lahko predvidel.

**ROKI IZVEDBE PREIZKUŠANJA, DOBAVE IN MONTAŽE OPREME**

1. **člen**

 RTP Labore je objekt v obratovanju, zato se bo 110 in 20 kV sekundarna oprema menjala po fazah. Roki za izvedbo dobav in storitev po tej pogodbi so naslednji:

* rok za izvedbo preizkušanja za 110 kV opremo je sedem mesecev po podpisu pogodbe,
* rok za montažo in spuščanje v pogon 110 kV opreme je 12 mesecev po podpisu pogodbe,
* rok za izvedbo preizkušanja za 20 kV opremo je 12 mesecev po podpisu pogodbe,
* rok za montažo in spuščanje v pogon 20 kV opreme je 30. 9. 2021.

**Ker je objekt RTP Labore pod napetostjo, bo za izvajanje del potreben odklop električne napetosti in/ali izvedba del zaščite s strani naročnika. Zato bo naročnik izvajalcu vsakokrat izdal pisno dovoljenje za delo. Brez takega dovoljenja izvajalcu ni dovoljeno pričeti z deli. V primeru, da izvajalec kljub temu izvaja dela, naročnik nima nobene odgovornosti v primeru kakršne koli nezgode ali škode.**

 Izvajalec je v zamudi, če dobave in izvedbe vseh del ne izvrši v dogovorjenem roku. V primeru, da izvajalec zamudi z dobavo naročenega materiala in izvedbo del in s tem naročniku nastane škoda, jo je izvajalec dolžan v celoti povrniti.

 Končni rok za izvedbo (30. 9. 2021) se lahko podaljša, če naročnik ne bo mogel pravočasno zagotoviti vseh potrebnih odklopov večjih odjemalcev (npr. Sava d.d.) zaradi njihovih potreb po odjemu električne energije. Rok za izvedbo se v takih primerih lahko podaljša za največ tri mesece.

 Izvajalec prevzema popolno odgovornost in riziko za dobave, dogovorjene s to pogodbo do datuma dokončnega prevzema, ko riziko preide na naročnika. Če do datuma dokončnega prevzema pride do izgube ali škode na materialu, ki predstavlja predmet pogodbe, mora izvajalec popraviti tako izgubo ali škodo tako, da bo dobava, dogovorjena s to pogodbo, ustrezala pogodbenim določilom, razen v primeru, če do izgube ali škode pride po krivdi naročnika.

**PLAČILNI POGOJI**

1. **člen**

Obračun izvedenih pogodbenih del se bo vršil po naslednji dinamiki:

* 1. situacija v višini 30 % pogodbene vrednosti – po uspešno opravljenem tovarniškem prevzemu 110 kV sekundarne opreme (v skladu s 6. členom te pogodbe),
* 2. situacija v višini 30 % pogodbene vrednosti – po montaži 110 kV sekundarne opreme in spuščanju te opreme v pogon (v skladu z 10. členom te pogodbe),
* 3. situacija v višini 20 % pogodbene vrednosti – po uspešno opravljenem tovarniškem prevzemu 20 kV sekundarne opreme (v skladu s 6. členom te pogodbe),
* 4. situacija v višini 20 % pogodbene vrednosti – po montaži 20 kV sekundarne opreme in spuščanju te opreme v pogon (v skladu z 10. členom te pogodbe).

Izvajalec vsako situacijo (račun) izstavi posebej, v skladu z navedeno dinamiko v prejšnjem odstavku tega člena. Naročnik bo račune poravnal v roku 30 dni od datuma izdaje računa. V primeru zamude pri plačilu ima izvajalec za čas zamude pravico obračunati zakonske zamudne obresti.

Če se naročnik ne bo v celoti ali delno strinjal z izstavljenim računom, ga mora v roku 8 dni po prejemu pisno in z obrazložitvijo v celoti ali delno zavrniti, izvajalec pa je dolžan izstaviti nov račun z novim datumom. Plačilni rok prične teči z dnem, ko naročnik prejme nov račun. Če izvajalec v dogovorjenem roku ne prejme naročnikovega pisnega ugovora z navedbo razlogov za ugovor, se šteje, da je račun s tem dnem v celoti potrjen. Naročnik je v tem primeru račun dolžan plačati v roku, navedenem v II. odstavku tega člena.

**PREIZKUŠANJE**

1. **člen**

Izvajalec je dolžan preizkušati kakovost dobavljene 110 in 20 kV opreme, skladno z razpisno in tehnično dokumentacijo (DZR), pri tem pa mora na svoje stroške priskrbeti za vse, kar je potrebno za učinkovito izvedbo preizkusov.

Preizkušanje opreme, ki je predmet te pogodbe, v tovarni proizvajalca in funkcionalno preizkušanje na delovišču po opravljeni montaži, se vrši po veljavnih standardih in normativih in skladno z dokumentacijo, DZR. Pri vseh preizkušanjih sodelujeta obe pogodbeni stranki in predstavnik strokovne inštitucije, pooblaščene s strani naročnika. Vsi stroški, nastali v zvezi s potrebnimi kontrolami, prevzemi in preizkušanji, stroški prevoza, namestitve idr. (razen dnevnic) delavcev naročnika in stroški pooblaščene strokovne inštitucije, so stroški izvajalca.

Če naročnik na podlagi rezultatov pregleda, nadzora ali preizkusa ugotovi, da je katerakoli oprema, vgrajeni material ali izvedeno delo pomanjkljivo ali v nasprotju z določili te pogodbe in DZR, ima pravico tako opremo zavrniti in o tem takoj obvestiti izvajalca. Izvajalec mora napako takoj odpraviti. Naročnik v tem primeru lahko zahteva ponovne preizkuse opreme. Vsi stroški ponovnih pregledov, nadzora ali preizkusov, stroški ponovne udeležbe predstavnikov naročnika in s strani naročnika pooblaščene strokovne inštitucije idr. so strošek izvajalca. V primeru, da je ponovni (drugi in morebitni nadaljnji) pregled, nadzor ali preizkus spet neuspešen (oprema na izpolnjuje tehničnih zahtev), ima naročnik pravico, da pogodbo odpove brez odpovednega roka.

TERMINSKI PLAN

1. **člen**

Ob podpisu pogodbe je izvajalec dolžan naročniku izročiti detajlni terminski plan izdelave, tovarniškega preizkušanja, dobave, montaže, spuščanja v pogon, šolanja in poskusnega obratovanja opreme.

KRAJ DOBAVE

1. **člen**

Kraj dobave in montaže opreme je RTP Labore, razloženo.

Izvajalec je dolžan obvestiti naročnika najkasneje 2 dni pred dostavo o:

- načinu dostave,

- količini in obsegu poslane opreme,

- točnem datumu in uri dostave.

Izvajalec mora vso opremo pripraviti tako, da bo ustrezno zaščitena pred poškodbami in izgubo pri transportu in da bodo vsi njeni deli med transportom in skladiščenjem na ustrezen način zaščiteni proti klimatskim vplivom. Vsi zaboji, paketi itd. morajo biti na zunanji strani jasno označeni tako, da jih bo možno identificirati po odpremnih dokumentih. Posebni pogoji za normalni položaj zaboja, paketa itd., njegov transport in skladiščenje morajo biti razpoznavni iz označitve najmanj iz razdalje dveh metrov.

Transport in transportno zavarovanje sta vključena v pogodbeno ceno. Izvajalec je dolžan sam poskrbeti za razkladanje opreme. Razkladanje poteka v prisotnosti obeh pogodbenih strank oziroma njunih predstavnikov. Oprema, za katero se zapisniško ugotovi, da je poškodovana ali pomanjkljiva, se šteje za nedobavljeno.

**DOKUMENTACIJA**

1. **člen**

 Izvajalec mora pred dokončnim prevzemom opreme naročniku za vsak objekt predložiti vso potrebno tehnično dokumentacijo v skladu z DZR, vključno z dokazilom o zanesljivosti objekta.

**DOKONČNI PREVZEM (ZAKLJUČEK) STORITEV**

1. **člen**

Za zaključek vseh storitev po tej pogodbi (dokončni prevzem del) se šteje, ko:

* 110 kV oprema:
	+ je podpisan zapisnik o strokovno tehničnem pregledu za 110 kV opremo,
	+ ko izvajalec predloži finančno zavarovanje za odpravo napak v garancijskem roku,
* 20 kV oprema:
	+ je podpisan zapisnik o strokovno tehničnem pregledu za 20 kV opremo,
	+ ko izvajalec predloži finančno zavarovanje za odpravo napak v garancijskem roku.

Nevarnost uničenja, izgube ali poškodovanja opreme trpi izvajalec, vse do naročnikovega prevzema storitev na podlagi prejšnjega odstavka tega člena.

**VODJA DEL IN VODJA PROJEKTA**

1. **člen**

 Vodja del (VD), s katerim bo ponudnik sodeloval pri izvedbi pogodbe, je \_\_\_\_\_\_\_\_\_\_\_\_, št. vpisa v IZS: \_\_\_\_\_\_\_\_\_\_\_\_. V primeru zamenjave VD, ga mora izvajalec zamenjati z osebo, ki prav tako izpolnjuje vse pogoje po dokumentaciji v zvezi z oddajo javnega naročila, št. JN19-008 z dne \_\_\_\_.

 VD mora znati govoriti in pisati v slovenskem jeziku. Če tega ne zna, je izvajalec dolžan zagotoviti ustrezno prevajanje (tolmačenje).

 Vodja projekta (VP), s katerim bo ponudnik sodeloval pri izvedbi pogodbe, je \_\_\_\_\_\_\_\_\_\_\_\_, št. vpisa v IZS: \_\_\_\_\_\_\_\_\_\_\_\_. V primeru zamenjave VP, ga mora izvajalec zamenjati z osebo, ki prav tako izpolnjuje vse pogoje po dokumentaciji v zvezi z oddajo javnega naročila, št. JN19-008 z dne \_\_\_\_.

**PODIZVAJALCI**

1. **člen**

Izvajalec pri izvedbi del, ki so predmet te pogodbe, lahko vključuje podizvajalce (kot so navedeni v »Prilogi – podizvajalec« te pogodbe).

Izvajalec vedno in v vsakem primeru nosi polno odgovornost za celotni ponujeni obseg del, ki ga prevzame po pogodbi. Izvajalec mora imeti poravnane vse zapadle obveznosti do svojih podizvajalcev.

Izvajalec mora obveščati naročnika o vseh spremembah podatkov v zvezi s podizvajalci. Če po sklenitvi te pogodbe izvajalec želi zamenjati podizvajalca ali v delo naknadno vključiti podizvajalca, mora izvajalec naročniku v petih (5) dneh po spremembi predložiti:

* kontaktne podatke in zakonite zastopnike predlaganih podizvajalcev,
* izpolnjene ESPD teh podizvajalcev v skladu z 79. členom ZJN-3,
* zahtevo podizvajalca za neposredno plačilo, če podizvajalec to zahteva, in
* (če se podizvajalec zamenja in če je izvajalec izpolnjevanje kakšnega pogoja v javnem naročilu dokazoval s tem podizvajalcem) dokazila, da novi podizvajalec izpolnjuje konkretni pogoj. Naročnik bo izpolnjevanje teh pogojev ugotavljal na dan predlagane spremembe.

Izvajalec v zvezi s spremembo podizvajalca, navedeno v prejšnjem odstavku tega člena, naročniku predloži izpolnjeno »Prilogo – podizvajalec« z zahtevanimi dokumenti iz prejšnjega odstavka tega člena. S podpisom naročnika na tej prilogi se šteje, da naročnik soglaša z novim podizvajalcem. Podpisana »Priloga – podizvajalec« s strani obeh pogodbenih strank se šteje za aneks k tej pogodbi.

Naročnik ni dolžan preverjati, ali je izvajalec predložil potrjene situacije vseh podizvajalcev oziroma razreševati sporov med izvajalcem in podizvajalci v zvezi z upravičenostjo in zapadlostjo njihovih terjatev. Če se pojavi sum v izpolnjevanje obveznosti izvajalca, ki mu jih nalagata ta pogodba in 94. člen ZJN-3, naročnik ravna v skladu s VII. odstavkom 94. člena ZJN-3.

Če podizvajalec ne zahteva neposrednega plačila, je dobavitelj dolžan najpozneje v 60 dneh od plačila končnega računa oziroma situacije, naročniku poslati svojo pisno izjavo in pisno izjavo vseh podizvajalcev, ki so sodelovali pri izvedbi te pogodbe, da so s strani glavnega dobavitelja prejeli plačilo za izvedena dela, neposredno povezana s to pogodbo.

 V primeru, da izvajalec krši obveznosti iz tega člena, ima naročnik pravico odpovedati to pogodbo, izvajalec pa mu je dolžan povrniti vso nastalo škodo.

**SPLOŠNE OBVEZNOSTI IN JAMSTVA IZVAJALCA**

1. **člen**

Izvajalec se obvezuje, da bo:

* prevzeta pogodbena dela izvršil strokovno pravilno, vestno in kvalitetno v skladu s slovenskimi standardi in zakoni, tehničnimi predpisi, po posebnem dogovoru pa tudi z drugimi navodili. Morebitna škoda, povzročena naročniku ali tretjim osebam, med izvedbo oz. v zvezi z njo bremeni izvajalca.
* uredil vse potrebno za dobavo opreme in njeno razkladanje,
* izvršil vse pogodbene dobave gospodarno v korist naročnika,
* storil vse, kar spada v obseg prevzetih obveznosti, da bi bili po tej pogodbi dogovorjeni roki izpolnjeni,
* sproti obveščal naročnika o tekoči problematiki in nastalih situacijah, ki bi lahko vplivale na izvršitev prevzetih obveznosti,
* sproti izročil naročniku vso potrebno dokumentacijo, skladno z določbami DZR,
* sodeloval z naročnikom v smislu koordinacije del z ostalimi izvajalci in se prilagodil trenutnim potrebam po delih na objektu,
* strokovno odpravil vse napake v zvezi s pogodbeno dogovorjenimi dobavami,
* izpolnil vse ostale obveznosti iz razpisne in pogodbene dokumentacije.

ODPADKI

1. **člen**

 Izvajalec se s podpisom pogodbe zaveže, da bo odpadke, ki nastajajo pri njegovem delu in so za naročnika nekoristni, neposredno prepuščal zbiralcu odpadkov, pri tem pa bo moral pridobiti evidenčni list, ki ga mora dostaviti naročniku, kot prilogo računu.

 Koristne odpadke, ki vsebujejo baker, bron, medenino, aluminij, železo, jeklo, mešanico kovin idr. in kable, mora izvajalec dostaviti v glavno skladišče v Kranju ali Žirovnici oziroma na drugo za to določeno lokacijo, pri čemer tudi izpolni evidenčni list in ga dostavi naročniku.

ŠOLANJE

1. **člen**

 Izvajalec je dolžan za ponujeno ceno nuditi tudi ustrezno šolanje naročnikovih delavcev, vključno z vsem potrebnim materialom, v skladu z zahtevami iz točke 7 DZR, poglavja B – Splošni tehnični pogoji. Za šolanje naročnik ne priznava dodatnih stroškov. Naročnik ima pravico, da šolanje snema.

Naročnik ima pravico, da šolanje prilagodi potrebam in zahtevam dobavljene opreme oziroma da ga ne koristi.

OBVEZNOSTI NAROČNIKA

1. **člen**

Naročnik se obvezuje:

* v roku 10 dni po podpisu pogodbe predati izvajalcu vso dokumentacijo, ki je potrebna za izvedbo del po tej pogodbi ter uvesti izvajalca v delo in mu nuditi vse potrebne informacije za izvedbo del,
* sodelovati z izvajalcem z namenom, da bo predmet pogodbe izveden pravočasno, v skladu s projektno dokumentacijo in v obojestransko zadovoljstvo,
* tekoče obveščati izvajalca o vseh spremembah in novo nastalih situacijah, ki bi lahko vplivale na potek in obseg predmeta pogodbe,
* izvrševati svoje plačilne obveznosti v skladu s pogodbo.

**NADZORSTVO**

1. **člen**

Predstavnik naročnika mora:

- nadzorovati izvajanje montažnih del po potrjeni tehnični dokumentaciji iz predmeta pogodbe in po veljavnih predpisih, standardih in normativih,

- dati izvajalcu pojasnila in navodila za eventualne nejasnosti v projektu, ki jih izvajalec zahteva, z vpisom v montažni dnevnik,

- ustaviti dela, ki se izvajajo v nasprotju s potrjeno tehnično dokumentacijo iz predmeta pogodbe, tehničnimi predpisi, standardi in normativi.

**GARANCIJSKI ROK**

1. **člen**

 Izvajalec za brezhibnost dobavljene in montirane opreme in za opravljena montažna dela daje garancijo 36 mesecev, ki začne teči z dnem podpisa zapisnika o uspešno izvedenem strokovno tehničnem pregledu za vsako opremo (110 kV in 20 kV) posebej.

Vzdrževanje opreme v garancijski dobi je za naročnika v celoti brezplačno in se izvaja v obsegu in odzivnih časih ter smiselno z ostalimi navedbami in pogoji, določenimi v Pogodbi o pogarancijskem vzdrževanju opreme, ki je priloga 3 te pogodbe.

V času garancije je izvajalec dolžan odpraviti vse morebitne napake in nepravilnosti, ki bi se pokazale na opremi in niso posledica napak na strani naročnika. Izvajalec mora začeti odpravljati in odpraviti napake v rokih, ki so določeni v Pogodbi o pogarancijskem vzdrževanju opreme. Če izvajalec ne prične z odpravo napake v določenih rokih, ima naročnik pravico na račun pogodbenega izvajalca nepravilnosti odstraniti sam oziroma po tretjem usposobljenem izvajalcu. Naročnik ima v tem primeru pravico unovčiti ustrezno garancijo. Ne glede na to, pa je izvajalec dolžan naročniku povrniti stroške, ki so nastali zaradi nespoštovanja odzivnih rokov.

 V primeru, da se okvara ne more odpraviti v roku 10 dni, se za čas odprave napak podaljša garancija.

Izvajalec se obvezuje, da bo tudi po poteku garancijske dobe brezplačno odpravil skrite napake na dobavljeni opremi.

**VZDRŽEVANJE OPREME PO IZTEKU GARANCIJSKE DOBE**

1. **člen**

Izvajalec bo pred potekom garancijske dobe na zahtevo naročnika dolžan skleniti pogodbo o pogarancijskem vzdrževanju opreme za 5-letno obdobje. Naročnik ima pravico, da te pogodbe ne sklene ali jo sklene za krajše obdobje.

Vzdrževalna pogodba med dobaviteljem in naročnikom bo sklenjena pod pogoji, kot izhajajo iz ustreznega osnutka pogodbe (priloga 3) in po cenah (vrednosti za periodične preglede, intervencijsko pripravljenost in urnih postavkah za delo), kot izhajajo iz ponudbe dobavitelja, dane v postopku javnega naročila.

**ZAVAROVANJE IN ODŠKODNINSKA ODGOVORNOST**

1. **člen**

Izvajalec:

- je dolžan na lastne stroške vso opremo in vsa izvršena dela zaščititi proti vremenskim vplivom in drugimi poškodbami do njihove polne vrednosti.

- mora zavarovati svojo odgovornost pri izvedbi del. V primeru, da pride do škode pri izvedbi pogodbenih obveznosti po odgovornosti izvajalca, mora izvajalec na svoje stroške nadomestiti, popraviti ali postaviti in dovršiti dela, ki morajo biti opravljena v skladu s pogodbenimi dokumenti in navodili nadzornega organa.

- odgovarja za vso škodo na prometni infrastrukturi, okolici objekta ter na delih, ki jo je povzročil ob izvajanju pogodbenih obveznosti. Izvajalec odgovarja tudi za vso škodo nastalo tretjim osebam, ki jo je povzročil.

- je odgovoren za vso škodo, ki bi nastala kot posledica emisij škodljivih snovi v času gradnje, z vplivi na kvaliteto površinskih voda, podtalnice in okolja.

 Dobavitelj je odškodninsko odgovoren za škodo, ki jo povzroči med izvrševanjem pogodbenih obveznosti ter za vso škodo, ki bi nastala naročniku na napravah zaradi napak, nedelovanja ali nepravilnega delovanja predmeta pogodbe, v skladu s splošnimi načeli odškodninske odgovornosti, če jo povzroči iz lahke malomarnosti. Dobavitelj za neposredno škodo, ki jo utrpi naročnik, odgovarja do višine trikratnika pogodbene vrednosti. Omejitev odgovornosti ne velja za škodo, povzročeno naklepno ali iz hude malomarnosti.

 Pogodbeni stranki se dogovorita, da je dobavitelj odgovoren tudi za morebitno posredno škodo (izpad sistema ali motnje v sistemu in s tem posledično izguba dohodka ali dobička naročnika, zahtevki poslovnih partnerjev oziroma odjemalcev zaradi zamude ali neizpolnitve obveznosti iz te ali drugih pogodb ipd.), ki bi naročniku nastala zaradi kršitve pogodbenih obveznosti po tej pogodbi ali v povezavi s to pogodbo, ali zaradi zamude, napak, nedelovanja ali nepravilnega delovanja predmeta te pogodbe, vendar le v primeru, če je dobavitelj škodo povzročil iz lahke malomarnosti. Dobavitelj za posredno škodo, ki jo utrpi naročnik, odgovarja do višine pogodbene vrednosti. Če dobavitelj posredno škodo povzroči naklepno ali iz hude malomarnosti, navedena omejitev odškodnine ne velja.

**VIŠJA SILA**

1. **člen**

 Pogodbeni stranki sta prosti odgovornosti za škodo, ki je nastala zaradi neizpolnitve ali zamude pri izpolnjevanju pogodbene obveznosti, če so po sklenitvi pogodbe nastopile okoliščine, ki jih pogodbeni stranki nista mogli preprečiti, niti jih odpraviti oz. se jim izogniti (višja sila).

 Stranka, na kateri strani je višja sila nastala, mora nasprotno stranko nemudoma obvestiti o nastanku le-te. Če tega ne stori, se na obstoj višje sile ne more sklicevati.

 Prizadeta pogodbena stranka je dolžna ugoditi nasprotni stranki ter ji na njeno zahtevo nuditi vse potrebne dokaze o obstoju višje sile, obsegu le-te in o njenih posledicah. Roki iz pogodbe se podaljšajo za čas trajanja višje sile.

**POGODBENA KAZEN**

1. **člen**

 Če izvajalec po svoji krivdi ne dokonča pogodbenih obveznosti v pogodbenem roku, ima naročnik za vsak dan zamude pravico od izvajalca zahtevati pogodbeno kazen za zamudo v višini 5 ‰, pogodbene vrednosti brez DDV, vendar skupno največ 10 % pogodbene vrednosti brez DDV. Če škoda, ki jo utrpi naročnik, presega znesek pogodbene kazni, lahko naročnik zahteva od izvajalca še razliko do popolne odškodnine.

 Če izvajalec ne izvede del po tej pogodbi in naročnik pogodbo odpove, ima naročnik pravico obračunati pogodbeno kazen v višini 10 % pogodbene vrednosti brez DDV.

 Če je preizkus opreme (110 ali 20 kV; 6. člen te pogodbe) dvakrat neuspešen, ima naročnik pravico, da za drugi neuspešni in za vsak morebitni nadaljnji neuspešni preizkus od izvajalca zahteva pogodbeno kazen v višini 1 % pogodbene vrednosti, vendar skupno največ 5 % pogodbene vrednosti brez DDV.

 Če vodja del ne zna govoriti in pisati v slovenskem jeziku (zaradi česar mora izvajalec zagotoviti ustrezno prevajanje (tolmačenje), vendar izvajalec tega ne zagotavlja), ima naročnik pravico, da za vsak dan nezagotavljanja ustreznega tolmačenja zahteva pogodbeno kazen v višini 300,00 EUR, vendar skupno največ 1 % pogodbene cene brez DDV.

 Pogodbeni stranki soglašata, da je naročnik, če je sprejel izpolnitev obveznosti, ki je bila izvedena z zamudo, s tem hkrati tudi sporočil izvajalcu, da si pridržuje pravico do pogodbene kazni. Naročnik ima pravico obračunati pogodbeno kazen najpozneje pri plačilu zadnjega računa, izstavljenega po tej pogodbi, v primeru odpovedi pogodbe zaradi neizpolnitve pa v roku 60 dni od odpovedi pogodbe.

 Pogodbena kazen ne izključuje unovčitve finančnega zavarovanja za dobro izvedbo pogodbenih obveznosti.

**FINANČNO ZAVAROVANJE**

1. **člen**

 **a) Garancija za dobro izvedbo pogodbenih obveznosti**

 Izvajalec mora, kot pogoj za veljavnost pogodbe, naročniku v desetih (10) dneh od obojestranskega podpisa pogodbe izročiti nepreklicno in brezpogojno bančno garancijo (lahko tudi garancijo zavarovalnice za kavcijsko zavarovanje) za dobro izvedbo pogodbenih obveznosti, unovčljivo na prvi poziv, v višini 5 % pogodbene vrednosti (z DDV). Veljavnost garancije mora biti še najmanj en mesec po preteku veljavnosti te pogodbe. V primeru podaljšanja roka veljavnosti pogodbe, mora za ta čas izvajalec podaljšati garancijo.

 Naročnik ima pravico unovčiti garancijo za dobro izvedbo pogodbenih obveznosti v višini njene vrednosti, če izvajalec pogodbenih obveznosti ne bo izpolnjeval v skladu z določili te pogodbe.

 Unovčeno garancijo mora izvajalec takoj nadomestiti z novo.

 Unovčenje bančne garancije izvajalca ne odvezuje obveznosti odprave napak pri izpolnitvi pogodbenih obveznosti.

 b) Garancija za odpravo napak v garancijskem roku

 Izvajalec mora naročniku ob podpisu zapisnika o strokovnem tehničnem pregledu za 110 kV in za 20 kV opremo, kot jamstvo za brezhibnost in funkcionalnost izvedenih pogodbenih del, izročiti nepreklicno in brezpogojno bančno garancijo (lahko tudi garancijo zavarovalnice za kavcijsko zavarovanje) za odpravo napak v garancijskem roku, plačljivo na prvi poziv, v višini 5 % od 60 % pogodbene vrednosti z DDV (ob podpisu zapisnika o strokovno tehničnem pregledu za 110 kV opremo) in v višini 5 % od 40 % pogodbene vrednosti z DDV (ob podpisu zapisnika o strokovno tehničnem pregledu za 20 kV opremo). Veljavnost garancije mora biti še vsaj en (1) mesec po poteku garancijskega roka.

 Unovčeno garancijo mora izvajalec takoj nadomestiti z novo.

 Unovčenje bančne garancije izvajalca ne odvezuje obveznosti odprave napak pri izpolnitvi pogodbenih obveznosti.

1. **člen**

Izvajalec lahko, kot finančno zavarovanje, v enakem znesku in za enako obdobje, kot je navedeno v prejšnjem členu te pogodbe, na poslovni račun naročnika nakaže brezobrestni depozit, za kar kot dokazilo predloži potrdilo o vplačilu depozita.

V primeru, da se izvajalec odloči za to možnost zavarovanja, mora na plačilnem nalogu v rubriki "namen nakazila" oziroma na potrdilu o vplačilu depozita navesti naslednje podatke:

* vrsto zavarovanja (depozit za zavarovanje … *(dobre izvedbe del, odprave napak v garancijskem roku)*),
* številko pogodbe.

**PREDSTAVNIKI POGODBENIH STRANK**

1. **člen**

 Dela, ki se bodo izvajala na podlagi te pogodbe, bo naročnik nadzoroval in koordiniral preko oseb, navedenih v tej pogodbi. Za vsa dela mora izvajalec voditi dnevnik o izvajanju del, skladno z veljavno zakonodajo, ki ureja izvajanje razpisanih del.

 Pooblaščena oseba s strani naročnika je \_\_\_\_\_\_\_\_\_\_(tel. \_\_\_\_\_\_, e-pošta: \_\_\_\_), ki zastopa naročnika v vseh vprašanjih, ki se nanašajo na obveznosti po tej pogodbi ter sodeluje z izvajalcem ves čas trajanja pogodbe in mu nudi vse potrebne podatke za uspešno izvedbo del po tej pogodbi.

 S strani izvajalca bo za nadzor in koordinacijo odgovorna oseba \_\_\_\_\_\_\_\_\_\_\_\_\_ (tel. \_\_\_\_\_\_, e-pošta: \_\_\_\_), ki je pooblaščena, da zastopa izvajalca v vseh vprašanjih, ki se nanašajo na obveznosti po tej pogodbi in je ves čas trajanja pogodbe dolžna neposredno sodelovati z naročnikovimi predstavniki.

 Vsako spremembo pooblaščenih oseb morata stranki pisno sporočiti nasprotni stranki v treh (3) dneh po nastali spremembi.

 Do prejema obvestila iz prejšnjega odstavka, se vsa sporočila, zahteve in reklamacije, posredovane s strani naročnika na zgornje kontaktne podatke izvajalca, štejejo za veljavno prejeta s strani izvajalca.

**POSLOVNA SKRIVNOST IN VAROVANJE OSEBNIH PODATKOV**

1. **člen**

Pogodbeni stranki se zavezujeta, da bosta kot poslovno skrivnost varovali vse podatke druge stranke, s katerimi se bosta seznanili pri izvajanju te pogodbe. K varovanju poslovne skrivnosti so zavezani vsi zaposleni pri pogodbenih strankah, kot tudi tretje osebe, ki kakor koli sodelujejo pri realizaciji te pogodbe.

Skladno z zakonom, ki ureja področje varovanja osebnih podatkov, pogodbeni stranki soglašata, da morebitnih osebnih podatkov ne bosta uporabljali v nasprotju z določili tega zakona. Pogodbeni stranki bosta tudi zagotavljali pogoje in ukrepe za zagotovitev varstva osebnih podatkov in preprečevali morebitne zlorabe, v smislu določil navedenega zakona.

Izvajalec se je dolžan seznaniti in se ravnati po internih predpisih naročnika glede varovanja in zaščite podatkov, če je to potrebno. Naročnik izvajalca o spremembi, dopolnitvi oziroma razveljavitvi svojih internih predpisov glede varovanja in zaščite podatkov obvešča preko objav na svoji spletni strani.

**PROTIKORUPCIJSKA KLAVZULA**

1. **člen**

 Pogodbeni stranki potrjujeta, da sta seznanjeni in se zavedata dejstva, da je predmetna pogodba nična, če je ali bo v katerikoli fazi sklepanja ali izvajanja te pogodbe, kdo v imenu ali na račun izvajalca predstavniku ali posredniku naročnika(ov), obljubil, ponudil ali dal kakšno nedovoljeno korist za pridobitev posla po tej pogodbi ali za sklenitev posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je ali bo naročniku(om) povzročena škoda ali pa je ali bo omogočena pridobitev nedovoljene koristi predstavniku ali posredniku naročnika(ov) in/ali izvajalcu ali njegovemu predstavniku, zastopniku ali posredniku.

**IZJAVA O LASTNIŠTVU**

1. **člen**

Dobavitelj se obvezuje, da bo kadarkoli v času veljavnosti te pogodbe oziroma kadarkoli v času izvajanja te pogodbe, v roku osmih dni od prejema poziva naročniku posredoval podatke o:

* svojih ustanoviteljih, družbenikih, vključno s tihimi družbeniki, delničarjih, komanditistih ali drugih lastnikih in podatke o lastniških deležih navedenih oseb,
* gospodarskih subjektih, za katere se glede na določbe zakona, ki ureja gospodarske družbe, šteje da so z njim povezane družbe,

ki jih je naročnik, v skladu z določili VI. odstavka 14. člena Zakona o integriteti in preprečevanju korupcije (Ur. l. RS, št. 69/2011-UPB2 s spremembami), dolžan predložiti Komisiji za preprečevanje korupcije, če ta to zahteva.

Tako izjavo mora naročniku predložiti tudi podizvajalec, o čemer mora dobavitelj seznaniti vsakega podizvajalca.

**RAZVEZNI POGOJ**

1. **člen**

Ta pogodba je sklenjena pod razveznim pogojem, ki se uresniči v primeru, če bo naročnik seznanjen, da je sodišče s pravnomočno odločitvijo ugotovilo kršitev obveznosti iz II. odstavka 3. člena ZJN-3 s strani izvajalca ali njegovega podizvajalca ali če je naročnik seznanjen, da je pristojni državni organ pri izvajalcu pogodbe ali njegovem podizvajalcu v času izvajanja pogodbe ugotovil najmanj dve kršitvi v zvezi s plačilom za delo, delovnim časom, počitki, opravljanjem dela na podlagi pogodb civilnega prava kljub obstoju elementov delovnega razmerja ali v zvezi z zaposlovanjem na črno in za kateri mu je bila s pravnomočno odločitvijo ali več pravnomočnimi odločitvami izrečena globa za prekršek. Razvezni pogoj učinkuje skladno s 67. členom ZJN-3.

**REŠEVANJE SPOROV IN ODPOVED POGODBE**

1. **člen**

 Vse morebitne spore, nastale na osnovi te pogodbe, rešujeta pogodbeni stranki sporazumno in v duhu dobrih poslovnih običajev. V primeru, da sporazum ni mogoč, spor rešuje pristojno sodišče po sedežu naročnika.

 Pri tolmačenju določil te pogodbe in reševanju morebitnih sporov se uporablja slovensko pravo, predvsem Obligacijski zakonik, poleg te pogodbe in zakonodaje pa se upošteva še:

* dokumentacijo v zvezi z oddajo javnega naročila št. JN19-008 z dne \_\_\_\_\_\_\_\_\_,
* ustrezni del ponudbene dokumentacije št. \_\_\_\_\_\_\_\_\_ z dne \_\_\_\_\_\_\_\_\_\_\_\_,
* odločitev o oddaji javnega naročila z dne \_\_\_\_\_\_\_\_\_,
* drugo dokumentacijo v zvezi s to pogodbo.

 Naročnik ima pravico, da od pogodbe predčasno odstopi brez odpovednega roka:

* če dobavitelj svojih obveznosti ne opravlja skladno s pogodbo, zaradi česar je prejel že najmanj dve opozorili,
* če je v tej pogodbi tako določeno,
* če se je proti izvajalcu začel postopek zaradi insolventnosti ali prisilnega prenehanja po zakonu, ki ureja postopek zaradi insolventnosti in prisilnega prenehanja, ali postopek likvidacije po zakonu, ki ureja gospodarske družbe (razen prostovoljne likvidacije zaradi združevanja ali prestrukturiranja), če njegova sredstva ali poslovanje upravlja upravitelj ali sodišče, ali če so njegove poslovne dejavnosti začasno ustavljene, ali če se je v skladu s predpisi druge države nad njim začel postopek ali pa je nastal položaj z enakimi pravnimi posledicami,
* če nima več zagotovljenih sredstev za izvedbo predmeta naročila.

Izvajalec v zgoraj navedenih primerih (29. in 30. člen) ni upravičen od naročnika zahtevati kakršne koli povrnitve škode ali vračila kakršnih koli drugih stroškov v zvezi s tem.

**PRILOGE IN SESTAVNI DELI POGODBE**

1. **člen**

 Priloge k tej pogodbi so:

* ponudba s ponudbenim predračunom št. \_\_\_\_\_\_\_, z dne \_\_\_\_\_\_\_,
* tehnične specifikacije z dne \_\_\_\_,
* osnutek pogodbe o pogarancijskem vzdrževanju,
* »Priloga – podizvajalec«.

 Sestavni deli te pogodbe so tudi:

* dokumentacija v zvezi z oddajo javnega naročila, št. JN19-008 z dne \_\_\_\_\_\_\_\_\_\_\_\_,
* dokumentacija za razpis (DZR), št. 7811-6E1 (marec 2019),
* ponudbena dokumentacija ponudnika – izvajalca, št. \_\_\_\_\_\_\_\_\_\_\_, z dne \_\_\_\_\_\_\_\_\_,
* Pisni sporazum o skupnih ukrepih za zagotavljanje varnosti in zdravja pri delu na delovišču Elektro Gorenjska, d. d. s prilogama (Varnostni načrti za vzdrževalna in rekonstrukcijska dela Elektro Gorenjska, d. d. (junij 2013) in Navodila za varno delo za zunanje izvajalce del (februar 2015)).

Priloge in sestavni deli pogodbe so enako zavezujoči kot pogodba.

**KONČNE DOLOČBE**

1. **člen**

 Pogodba postane veljavna z dnem obojestranskega podpisa obeh pogodbenih strank in ko dobavitelj predloži izjavo v skladu s VI. odstavkom 14. člena Zakona o integriteti in preprečevanju korupcije (ZIntPK) – tudi za vse skupne ponudnike in podizvajalce, ter finančno zavarovanje.

Pogodba se sklepa za čas od podpisa do 30. 9. 2021.

Pogodba je napisana v dveh (2) enakih izvodih, od katerih prejme vsaka stranka en (1) izvod.

\_\_\_\_\_\_\_\_\_\_\_\_, dne \_\_\_\_\_\_\_\_\_\_\_\_\_ Kranj, dne \_\_\_\_\_\_\_\_\_\_\_\_

(kraj)

Izvajalec: Naročnik:

\_\_\_\_\_\_\_\_\_\_\_\_\_\_\_\_ Elektro Gorenjska, d.d.

\_\_\_\_\_\_\_\_\_\_\_\_\_\_\_\_ Predsednik uprave:

\_\_\_\_\_\_\_\_\_\_\_\_\_\_\_\_ dr. Ivan Šmon, MBA